ભાજપના ભૂતપૂર્વ કેન્દ્રીય મંત્રી યશવંત સિંહા હાલ ભાજપ જોડે લડી લેવામાં મૂડમાં લાગે છે. નોટબંધી પર લેખ અને વિવાદ બાદ જય શાહના મુદ્દે પણ યશવંત સિંહાએ પોતાની સ્પષ્ટ રાય આપી છે. ઉલ્લેખનીય છે કે એક વેબસાઇટે ભાજપના રાષ્ટ્રીય અધ્યક્ષ અમિત શાહના પુત્ર જય શાહની કંપનીના ટર્નઓવરને લઇને કેટલાક આરોપો કર્યા છે. તેમાં હવે ભાજપના વરિષ્ઠ નેતા યશવંત સિંહા પણ પોતાનો મત મૂક્યો છે. તેમણે કહ્યું કે આવી ઘટનાઓ પાર્ટીની છબીને બગાડી રહી છે. વધુમાં તેમણે કેન્દ્રીય મંત્રી પિયૂષ ગોયલનો પણ વાંક નીકાળ્યો. ઉલ્લેખનીય છે કે જય શાહના બચાવમાં કેન્દ્રીય મંત્રી પીયૂષ ગોયલે પ્રેસ કોન્ફર્ન્સ કરીને સ્પષ્ટતા આપી હતી. આ મામલે પીયૂષ ગોયલ પર બોલતા યશંવત સિંહાએ કહ્યું કે પીયૂષની સ્પષ્ટતા તેવી લાગતી હતી જાણે કે તે એ કંપનીના સીઇઓ હોય અને તેને બચાવવા સામે આવ્યા હોય.